На основу Политике о сарадњи са исељеништвом („Службени гласник БиХ“, број 38/17) и Одлуке о усвајању Правила за пренос знања, вјештина и искуства из исељеништва у институције и јавне установе у Босни и Херцеговини број 09-02-2-667-5/23 од 19.7.2023. године, Министарство за људска права и избјеглице Босне и Херцеговине објављује

**ЈАВНИ ПОЗИВ**

**за изражавање интереса стручњака из исељеништва из Босне и Херцеговине за учешће у програму Преноса знања, вјештина и искуства из исељеништва у Босну и Херцеговину**

Циљ Јавног позива за изражавање интереса је одабир стручњака из исељеништва из Босне и Херцеговине који би, у својству стручњака на преносу знања, пренијели своја знања, вјештине и искуства у оквиру програма Преноса знања, вјештина и искуства из исељеништва у Босну и Херцеговину (у даљнем тексту: програм Преноса знања) Министарства за људска права и избјеглице Босне и Херцеговине (у даљнем тексту: Министарство), а све с циљем доприноса институционализацији преноса знања из исељеништва у Босну и Херцеговину и увезивања научног и стручног исељеништва са релевантним институцијама и јавним установама у Босни и Херцеговини.

Министарство ће, у оквиру својих надлежности за исељеништво, у наредном периоду реализовати програм Преноса знања којим је предвиђен краткорочни ангажман стручњака из исељеништва у институцијама и јавним установама у Босни и Херцеговини које изразе такав интерес. Период ангажмана стручњака из исељеништва може трајати од најмање 5 до највише 15 радних дана.

Програм Преноса знања је намијењен свим институцијама и јавним установама, на свим нивоима власти, на цијелој територији Босне и Херцеговине.

Заинтересовани стручњаци из исељеништва изразиће свој интерес на начин да попуне *Пријавни образац за стручњаке из исељеништва за краткорочни ангажман у институцијама / јавним установама у Босни и Херцеговини* (Анекс I) и доставе га електронским путем Министарству за људска права и избјеглице на адресу: vladimir.kek@mhrr.gov.ba или selma.cvorak@mhrr.gov.ba. Јасан, детаљан и концизан опис понуђеног ангажмана и профил стручњака, који се уносе у Пријавни образац, важан је за проналажење одговарајуће институције пријема у Босни и Херцеговини, као и успјешност цјелокупног ангажмана.

По пријему пријава, Министарство ће извршити спајање пријављених стручњака из исељеништва и институција/установа у Босни и Херцеговини и уговорити реализацију преноса знања.

Стручњак на преносу знања се ангажује волонтерски, без накнаде за свој рад, уз обезбијеђене трошкове превоза, смјештаја и дневница које сноси Министарство. Институција пријема нема никакве финансијске обавезе према ангажованом стручњаку.

Министарство са стручњаком потписује уговор о сарадњи у процесу Преноса знања, вјештина и искуства из исељеништва у Босну и Херцеговину.

Јавни позив остаје отворен до краја календарске 2023. године.

Саставни дио Јавног позива су:

* Пријавни образац за стручњаке из исељеништва за краткорочни ангажмана у институцијама / јавним установама у Босни и Херцеговини (Анекс I);
* Правила за пренос знања, вјештина и искуства из исељеништва у институције и јавне установе у Босни и Херцеговини и Одлука о усвајању.